Ole Stavad (S), 2002-11-12:
Det forslag, jeg skal sige lidt om, er lovforslag nr. L 68, det er det, der vedrører pensionskassebyggeriet, og det er også det forslag, hvor vi har skattereglerne for selskaber, der opfører boliger.
Jeg vil godt sige, at det her jo er et element i den større helhed, som boligpakken er.
Vi har i forbindelse med lige nøjagtig det her forslag haft ganske mange diskussioner
frem til fremsættelsen, og jeg vil godt kvittere, for jeg synes, vi har nået et tilfredsstillende resultat. Vi har været glade for, at når vi havde fået afdækket et problem, har vi sådan set ikke være uenige om de løsninger, der skulle findes.
Vi har måske undret os over, at regeringen har haft brug for så meget hjælp til at få sine egne tanker nedfældet i rigtig form i lovforslaget, men vi har været glade for at være fødselshjælpere til, at de tanker, som også regeringen har gjort sig på det her felt, er kommet til at stå rigtigt i lovforslaget, så vi i fællesskab er nået derhen, hvor vi gerne ville.
Vi vil tæt følge fordelingen mellem pensionskassebyggeri og selskabsbyggeri, og det har vi også tilsagn fra regeringen om, for virkeligheden er jo, at som udgangspunkt er det, der bygges af private selskaber, dobbelt så dyrt i skatterabatten som det, der bygges af pensionsinstitutter.
Med hensyn til den fordeling, der er forudsat i provenubemærkningerne, er vi enige om, at vi skal prøve at følge op på, at det også bliver nogenlunde den fordeling, der kommer til at foregå.
Vi er dog helt enige i, at som lovforslaget er bygget op, kan man ikke give nogen garanti, og derfor har vi også en indbyrdes forståelse om, at vi følger det tæt, specielt her det første år.
Derfor går jeg også ud fra, at regeringen vil give tilsagn om, at de EU-problemer, man har set, der kunne være, som vi dog mener, at regeringen overvurderer, ikke skal forsinke, at man kommer i gang med en modifikationsprocedure.
Det har vi i hvert fald accepteret.
Derfor vil vi stærkt opfordre regeringen til, at man fortsætter med en udredning af denne problemstilling, sådan at vi, hvis der skulle vise sig et behov for at foretage justeringer, hvad ingen af os ved i dag, så også ved, hvad det er for nogle frihedsgrader, vi har, uden at løbe ind i problemer.
Med den måde lovforslaget er udformet på, har vi sikret, at der sker en genbeskatning, altså at de tilskud, der kommer i det ungdomsboligforslag, vi har til behandling senere, og også når vi ser i forhold til pensionskasser og private selskabsbyggerier, så bliver den rigtige engangsværdi.
Det vil sige, at de værdistigninger, der måtte komme derudover, for pensionskassebyggeriernes vedkommende løbende vil blive optaget, og hvad angår private selskaber, vil det ved et eventuelt salg blive genbeskattet.
Dermed mener vi, at vi inden for de rammer, vi har kunnet forhandle, har fundet en model, som vi kan vedstå, og som vi glæder os over kan yde et bidrag, både til en mangfoldighed på boligmarkedet og til, at der bliver opført boliger, som der uden tvivl i store dele af landet er ganske stort behov for.
Vi vil i udvalgsarbejdet være med til at sikre, at den måde, som vi har aftalt, det her det skal følges op på, også bliver fulgt, men det har vi fuld tillid til med de tilsagn, som ministeren har givet os.